**Notă informativă**

**la proiectul hotărârii de Guvern cu privire la reprezentarea statului în societăţile comerciale cu capital public sau public-privat**

Proiectul hotărârii de Guvern cu privire la reprezentarea statului în societățile comerciale cu capital public sau public-privata fost elaborat în temeiul art.12 lit. d) și lit. e) din Legea nr.121-XVI din 4 mai 2007 privind administrarea şi deetatizarea proprietăţii publice şi alte acte legislative și normative și are drept scop implementarea recomandărilor înaintate prin Hotărîrea Curții de Conturi nr.45 din 13 septembrie 2012 ”Cu privire la raportul auditului performanței ”Activitatea desfășurată de reprezentanții statului, membrii consiliilor societăților comerciale și administratorii acestora este comensurabilă cu remunerarea lor?”” finalizat cu adoptarea Hotărîrii nr.17 din 19.06.2015.

Întru eficientizarea administrării proprietății publice și implementarea recomandărilor înaintate de Curtea de Conturi, prin proiectul dat se propune aprobarea Regulamentului cu privire la reprezentarea statului/unității administrativ-teritoriale în societăţile comerciale cu capital public sau public-privat, a regulamentelor organelor de conducere ale societăților pe acțiuni (obligatorii pentru societățile pe acțiuni cu cotă majoritară publică), precum și a Contractului - model de management pentru administratorii societăților pe acțiuni. Astfel:

* ***Regulamentul cu privire la reprezentarea statului/unității administrativ-teritoriale în societăţile comerciale cu capital public sau public-privat,*** stabilește criteriile de selectare a membrilor consiliilor societăților comerciale cu capital public-privat, a comisiei de cenzori sau a reprezentantului statului/unității administrativ-teritoriale, răspunderea acestora față de societate pentru prejudiciile rezultate din îndeplinirea deciziilor adoptate de ei, modul de stabilire a indemnizațiilor lunare și recompenselor anuale în dependenţă de rezultatele economico-financiare anuale ale societății, precum și împuternicirile reprezentantului statului/unității administrativ-teritoriale, modul de desemnare/ revocare a acestuia și criteriile de apreciere a exercitării atribuţiilor încredințate lui.

În scopul instituirii unui sistem intern eficient la înaintarea candidaturilor pentru alegere în organele de conducere, a fost elaborat proiectul Instrucţiunii cu privire la modul evaluare a funcționarilor publici care pot fi desemnați/ promovați în calitate de persoane ce vor reprezenta autoritatea abilitată în societăţilecomerciale cu cotă publică.

De asemenea, întru monitorizarea activității societăților comerciale, identificarea problemelor cu care se confruntă acestea, precum și înaintarea propunerilor privind soluționarea lor, a fost elaborat Raportul-model al reprezentantului statului/unității administrativ teritoriale care se va prezenta semestrial autorității administraţiei publice centrale și locale care exercită drepturile de acționar și de administrare a proprietăţii publice în societăţile comerciale cu cotă de participare a statului/unității administrativ-teritoriale.

* ***Regulamentul-model al consiliului societății pe acțiuni*** stabilește atribuţiile, modul de alegere a membrilor acestuia/încetarea împuternicirilor, de remunerare a activităţii membrilor consiliului în dependenţă de rezultatele economico-financiare anuale ale societății comerciale, precum şi răspunderea prevăzută de actele legislative. De asemenea, s-a ținut cont de recomandările Curții de Conturi privind stabilirea cuantumului recompensei membrilor consiliilor societății în funcție de indicatorii de performanță stabiliți.
* ***Regulamentul-model al comisiei de cenzori a societății pe acțiuni*** stabilește competențele Comisiei de cenzori, activitatea acesteia, modul de alegere și încetare a împuternicirilor membrilor Comisiei de cenzori, drepturile, obligațiile și modul de remunerare a activităţii lor.
* În scopul realizării recomandărilor Curții de Conturi expuse în pct.18 al Hotărîrii Curții de Conturi nr.17 din 19.06.2015 a fost elaborat ***Contractul-model de management***, care reglementează atribuțiile administratorului, Consiliului societății, remunerarea muncii și premierea administratorului în baza evaluării indicatorilor de performanță stabiliți, precum și procedurile de monitorizare trimestrială a activității administratorului societății comerciale.

Realizarea proiectului dat nu implică cheltuieli financiare publice şi nu conţine prevederi de reglementare a activităţii de întreprinzător în contextul Legii cu privire la principiile de bază de reglementare a activităţii de întreprinzător nr. 235-XVI din 20.07.2006, astfel decăzând necesitatea examinării acestuia de către Grupul de lucru pentru reglementarea activităţii de întreprinzător.

Proiectul este supus dezbaterilor publice, fiind plasat pe pagina web a ministerului [www.mec.gov.md](http://www.mec.gov.md/) la compartimentul Transparenţa/Anunţuri de proiecte şi consultări publice.

În contextul celor expuse, Ministerul Economiei înaintează spre examinare şi aviz proiectul hotărârii de Guvern cu privire la reprezentarea statului în societățile comerciale cu capital public sau public-privat.

**Viceprim-ministru Octavian CALMÎC**

**ministrul economiei**